
ועדת העבודה, הרווחה והבריאות
10/06/2013

הכנסת התשע-עשרה
נוסח לא מתוקן

מושב ראשון
<פרוטוקול מס' 28>
מישיבת ועדת העבודה, הרווחה והבריאות
יום שני, ב' בתמוז התשע"ג (10 ביוני 2013), שעה 10:30
<סדר היום:>
<מימוש הזכות לנופשון לילדים עם צרכים מיוחדים המשולבים בחינוך הרגיל בקייטנות הקיץ>
נכחו:

<חברי הוועדה:> 
חיים כץ – היו"ר

אורלי לוי אבקסיס

שולי מועלם-רפאלי

שמעון סולומון

<מוזמנים:> 
	לילי אבירי
	–
	מנהלת הרשות לטיפול באוטיסטים, משרד הרווחה והשירותים החברתיים

	גיא הרמתי
	–
	רפרנט בטל"א באגף התקציבים, משרד האוצר

	רעיה לוי גודמן
	–
	מנהלת האגף לחינוך מיוחד, משרד החינוך

	טובה רקאנטי
	–
	עו"ד, נציבות שוויון זכויות לאנשים עם מוגבלות, משרד המשפטים

	פיני קבלו
	–
	סמנכ"ל רווחה וקשרים בכנסת, המרכז לשלטון מקומי

	זיו מגור
	–
	מנהל האגף לקידום זכויות, אלו"ט

	כרמל אבנד
	–
	מנהלת חטיבת נעורים, אלו"ט

	יוליה בן משה
	–
	הורה ומנהלת עמותת קול הזכויות, פורום ארגונים והורים למען ילדים עם מוגבלות

	יעקב כהן
	–
	יושב ראש, ארגוני הנכים

	קובי כהן
	–
	יו"ר, ארגון הפעולה של הנכים

	ירון לוי
	–
	מנכ"ל, ארגון הפעולה של הנכים

	משה רוטמן
	–
	מזכ"ל, ארגון הפעולה של הנכים

	נעמי מורביה
	–
	יו"ר, מטה מאבק הנכים

	ניסים מורביה
	–
	מנכ"ל, מטה מאבק הנכים

	אבנר עורקבי
	–
	ארגון אהב"ה

	יואב קריים
	
	

	אביבית ברקאי-אהרונוף
	–
	עו"ד, "בזכות"

	גידי זאגא
	–
	שתדלן, "אימפקט", אקי"ם


<מנהלת הוועדה:>
וילמה מאור
<רישום פרלמנטרי:>
יעקב סימן טוב
<מימוש הזכות לנופשון לילדים עם צרכים מיוחדים המשולבים בחינוך הרגיל בקייטנות הקיץ>
<היו"ר חיים כץ:>
בוקר טוב. יום שני בשבוע, ב' בתמוז, 10 ביוני 2013, ואני מתכבד לפתוח את ישיבת ועדת העבודה, הרווחה והבריאות. הנושא: מימוש הזכות לנופשון לילדים עם צרכים מיוחדים, המשולבים בחינוך הרגיל בקייטנות הקיץ.

במושב הקודם חברת הכנסת אורלי לוי ניהלה את הישיבה - - -

<וילמה מאור:>
בכנסת הקודמת.

<היו"ר חיים כץ:>
בכנסת הקודמת. טוב, זה גם במושב - - -, לא?

<וילמה מאור:>
- - -

<היו"ר חיים כץ:>
טוב, אז בכנסת הקודמת חברת הכנסת אורלי לוי ניהלה את הישיבה, ובואי, תעלי את כל מה שסיכמת, אם את זוכרת.

<אורלי לוי אבקסיס:>
כן. בוא, נשים על השולחן: אנחנו מדברים על ילדים שמשולבים במערכת החינוך הפורמלית. ילדים שלאורך השנים, לאורך השנה, בעצם משרד החינוך מעביר את תקציב הסייעות.

<היו"ר חיים כץ:>
לא "בעצם", הוא מעביר.

<אורלי לוי אבקסיס:>
מעביר. מעביר, חלקי 12 חודשים, וזה אמור לממן את הסייעות.

עכשיו, מה שקורה הוא שבתקופת הקיץ יש את הקייטנות, חלקן קייטנות שמוכרות על ידי משרד הרווחה ומשרד החינוך. ולצערנו הרב, אותם ילדים, שלאורך כל השנה, היו ביחד עם חבריהם, השתלבו, היו חלק בלתי נפרד אינטגראלי מאותה חברה, מוצאים את עצמם מחוץ לנופשונים, מחוץ לקייטנות הללו.
 כאשר ניהלנו פה את הדיון, בכנסת הקודמת, מסתבר שהשלטון המקומי - - -

<קריאות:>
- - -

<אורלי לוי אבקסיס:>
ואז גילינו שמשרד החינוך, אכן מעביר את הכסף לסייעות - -

<קריאה:>
12 חודשים.

<אורלי לוי אבקסיס:>
- - 12 חודשים בשנה. לצערנו הרב, גילינו שהשלטון המקומי לוקח את החודשיים של החופש הגדול, אולי משלם בו את ה-matching או אני לא יודעת מה הוא עושה. בסופו של דבר, הגענו לאיזשהו הסדר, אבל לא כלפי כל הילדים בעלי הצרכים המיוחדים. זה יותר הקיף דווקא את האוטיסטים, שהם היו הראשונים שפנו אלינו. אני חשבתי שבזה תמה שליחותנו כוועדה, כי שמו לב ללקונה, תיקנו אותה.

הרי סביר להניח שבשנה הבאה, בחופש הגדול הבא, תתעורר אותה בעיה אם לא יטפלו בה לאורך זמן. מסתבר, עברה שנה, אנחנו נתקלים באותה בעיה, ושוב פעם בנושא הרוחבי.

מה שאנחנו מבקשים לעשות או מה שאני מבקשת, אדוני היושב-ראש, אחת ולתמיד, לקבוע פה נהלים, ולבקש מהמשרדים השונים לקחת - - -

<היו"ר חיים כץ:>
אנחנו לא קובעים נהלים – לבקש נהלים.

<אורלי לוי אבקסיס:>
לבקש נהלים, לבקש מהמשרדים השונים. אני יכולה להגיד שדיברתי כבר עם משרד החינוך, הם אמרו שהם ימליצו – הנה, נמצאת פה גם הגברת רעיה לוי גודמן – וייתנו הוראה חד משמעית לכך שהכספים האלה יועברו, ויוכלו, אותם ילדים, בעלי צרכים מיוחדים, להשתמש באותן סייעות גם בחודשי הקיץ או בכספים, לפחות, שיהיה להם ליווי. ויוכלו להשתמש באותן קייטנות מסובסדות, ביחד עם החברים שלהם. אנחנו צריכים לשמוע מה אומר משרד הרווחה בנוגע לזה. כי לא ייתכן שכשמגיע החופש הגדול, דווקא הימים של שילוב חברתי, באמת אמיתי, שבו גם יש כיף, לא רק לימודים, אנחנו נחריג את אותם ילדים בעלי צרכים מיוחדים.

הייתי רוצה לשמוע את המשרדים, והייתי רוצה לשמוע שיש פתרון, ושהפתרון הזה יחזיק זמן, ולא ניפגש פה, עוד פעם, לקראת החופש הגדול בשנה הבאה.

תודה.

<היו"ר חיים כץ:>
משרד הרווחה. לפרוטוקול – שם ותפקיד.

<לילי אבירי:>
לילי אבירי. אני מנהלת השירות לטיפול באדם עם אוטיזם.

לצערי, אני באתי לכאן, אני לא מייצגת את כל המשרד, כי ראינו את חומר הרקע שנשלח, ובעצם זה מתייחס לילדים האוטיסטים.
אז מה שאני רוצה להגיד לכם כרגע, לגבי הילדים האוטיסטים: אני לא יודעת בדיוק מה, אבל אנחנו סידרנו ומסדרים, ויש לנו נוהל עבודה, והמחלקות פותחות, שולחות - - -. ואם יש בעיה - - -
<היו"ר חיים כץ:>
ולמה אנחנו צריכים לעשות דיון?

<לילי אבירי:>
אני לא יודעת.

<קריאה:>
לא - - -

<לילי אבירי:>
לגבי הרווחה, לגבי האוטיסטים, אני לא יודעת למה אנחנו צריכים - - -
<אורלי לוי אבקסיס:>
אני רוצה לומר משהו: בשנה שעברה הובטח – ואפשר להוציא מהפרוטוקול – שההסדר יהיה כללי לגבי כל הילדים בעלי הצרכים המיוחדים. אני לא באתי להיות פה נציגה רק של האוטיסטים. יש בפרוטוקול – אני תיכף אביא, ומה שמסומן אצלי – בגלל שזה היה דיון מהיר והיה קצר בזמן, אי אפשר היה למצוא באמת את התשתית, לתת פתרון לכולם. אני לא רוצה להיות זו שנושאת רק את הכובע של האוטיסטים. יש גם בעלי צרכים מיוחדים אחרים, וגם להם צריך לדאוג.
<היו"ר חיים כץ:>
טוב, בואי נתחיל להתמקד ונשחק בקצר. לא במשפטים ארוכים, במשפטים קצרים.

<אורלי לוי אבקסיס:>
בסדר גמור.

<היו"ר חיים כץ:>
האוטיסטים, את אומרת, בסדר.

<לילי אבירי:>
כן.

<היו"ר חיים כץ:>
מאה אחוז. עורכת-הדין טל גרנות מאלו"ט, מה קורה אצלכם?
<טל גרנות:>

אוקיי. אז יש באמת שני נושאים: יש את משרד הרווחה, ויש את משרד החינוך. לגבי משרד הרווחה - - -

<היו"ר חיים כץ:>
משרד החינוך, לגבי האוטיסטים, בסדר? מי פה ממשרד החינוך?

<אורלי לוי אבקסיס:>
הגברת רעיה לוי גודמן.

<רעיה לוי גודמן:>
רעיה לוי גודמן, מנהלת אגף חינוך מיוחד. אנחנו בסדר כלפי כל הלקויות.

<היו"ר חיים כץ:>
זאת אומרת, אתם בסדר. וואלה, אם הכול - - -

<רעיה לוי גודמן:>
מה שאנחנו התחייבנו בוועדה הקודמת זה שאנחנו נוציא נוהל לרשויות, תזכורת שהכסף מועבר. אכן, משרד החינוך מעביר ל-12 חודשים. ב-13 למארס אני הוצאתי תזכורת לכל הרשויות המקומיות שהכסף מועבר, והם צריכים לאפשר לכל הילדים עם הצרכים המיוחדים להשתלב בקייטנות מפוקחות. בתחילת יוני, מנכ"לית המשרד הוציאה תזכורת נוספת לרשויות המקומיות, על מנת שהדברים, בקיץ הזה, יעבדו כמו שצריך.

<היו"ר חיים כץ:>
מאה אחוז. 

<טל גרנות:>
כן, באמת, הגברת רעיה לוי גודמן הוציאה הבהרה. ובעצם, ממשרד החינוך, מה שביקשנו, זה איזושהי הבהרה, מה קורה לגבי החופשות במהלך השנה, וגם מה קורה לילדים משולבים בקיץ שלא הולכים לקייטנות. איך הם יכולים לממש את הזכות הזאת, לסייעת, שלא דרך קייטנות, כי הכסף באמת מועבר ל-12 חודשים, גם עבור הקיץ. אז האם יש דרך, ומהי הדרך.

ומול משרד הרווחה - - -
<היו"ר חיים כץ:>
זו לא הכותרת של הישיבה הזאת – "מימוש הזכות לנופשון - - -". 
<טל גרנות:>
לא - - -

<היו"ר חיים כץ:>
מה את אומרת לי "לא"?

<טל גרנות:>
אוקיי.

<היו"ר חיים כץ:>
את עורכת דין. "מימוש הזכות לנופשון לילדים עם צרכים מיוחדים, המשולבים בחינוך הרגיל בקייטנות הקיץ". עזבי מה שביקשתי מעבר. הבעיה, עכשיו, אני רוצה לדעת מה קורה בעניין הזה.

<שולי מועלם-רפאלי:>
ועם כלל הילדים.

<היו"ר חיים כץ:>
אין לך מה להגיד.

כן, גברתי, לפרוטוקול – שם ותפקיד.

<נעמי מורביה:>
נעמי מורביה, יושבת-ראש מטה מאבק הנכים, ויושבת כאן כנציגת פורום ארגוני הנכים.

אני מוצאת שהחוק ממש יפה ותפור כהלכה. יש לי רק שאלה אחת קטנה: מי יבטיח שאכן אותם ילדים, עם הקייטנות, שמגיעים - - -

<היו"ר חיים כץ:>
אני לא שומע.

<נעמי מורביה:>
אני שואלת, מי אכן תוקע לידינו שאותם ילדים המגיעים במסגרת הקייטנה הממומנת אכן יוכנסו לבריכה או למתקן, שאליו הם אמורים להיכנס. וזה חסר לי כאן, בחוק, את - - -
<היו"ר חיים כץ:>
החוק לא יורד לפרטים מי ייקח את הילד לבריכה.
<נעמי מורביה:>
לא, איזו בריכה תרשה לו להיכנס.
<היו"ר חיים כץ:>
ייכנס. אם הוא בא עם ילדים רגילים, ייתנו לו להיכנס. ואם לא, היינו כבר שומעים.

כן, גברתי.

<יוליה בן משה:>
יוליה בן משה, אימא לילד עם מוגבלות, ומנהלת עמותת "כל הזכויות".
אין פה אף אחד בשם הרשויות המקומיות, - -
<היו"ר חיים כץ:>
כן, זו השאלה הבאה.

<יוליה בן משה:>
- - ואני יכולה לספר על מקרה טרי מאתמול: משפחה מירושלים שפונה אליי, אני מפנה אותה לרשות המקומית, והרשות המקומית אומרת לה: באופן עקרוני את צודקת, אבל השיבוץ לסייעות, לקיץ הזה, כבר נגמר.
<היו"ר חיים כץ:>
הנה, הגיע נציג הרשויות המקומיות.

<יוליה בן משה:>
עכשיו, רק צריך לדעת שיהיה קיץ קשה. זו משפחה מ"וראייטי", למשל. עד עכשיו הילד היה ב"וראייטי". העמותות מתקשות לממן את הקייטנות האלה, ולכן הילדים הולכים אל הרשויות המקומיות, והרשויות המקומיות - - -

<שולי מועלם-רפאלי:>
איפה הסייעת שלו, של כל השנה? היא לא אמורה להמשיך איתו גם לחודשי הקיץ?
<יוליה בן משה:>
הגברת רעיה לוי גודמן תתייחס. היא לא בהכרח אמורה ללוות אותו בקיץ, זו ההתייחסות שלכם.

<שולי מועלם-רפאלי:>
הבנתי.

<יוליה בן משה:>
זו התשובה שהיא קיבלה ברשות המקומית: בעיקרון את - - -
<היו"ר חיים כץ:>
אדוני, נציג הרשויות המקומיות, כולם אומרים שהכול בסדר: מעבירים את הכספים, אין טענות, הכול גן עדן. הרשויות המקומיות, בכסף שמקבלות, שוטף ל-12 חודשים, נותנות את השירות? תסתכל על הכותרת של הצעת החוק, שתבין.
<פיני קבלו:>
לא, לא, אני מבין. מה שבעצם לי נאמר על ידי הגורמים, שכל מה שיוסכם עם משרד החינוך ועם משרד האוצר יחייב אותנו. וגם אנחנו צמודים להסכמי עבודה או להסכמים עם אותם עובדים. אלה, פחות או יותר, הדברים - - -
<היו"ר חיים כץ:>
זאת אומרת, אם היא תפנה, כמו שהגברת הזאת אמרה: אני רוצה אחת, שתיים, שלוש, אתם לא תגידו: אין סייעת, כן סייעת, את הכסף קיבלתם.
<שולי מועלם-רפאלי:>
אם הכסף עובר ממשרד החינוך, אתם מחויבים - - -

<פיני קבלו:>
אם נקבל נהלים ממנכ"ל משרד החינוך, נקבל נהלים - - -
<היו"ר חיים כץ:>
קיבלתם.

<קריאה:>
קיבלתם - - -

<שולי מועלם-רפאלי:>
קיבלתם במארס וקיבלתם ביוני.

<רעיה לוי גודמן:>
יש לכם את הנהלים, יש לכם את התקציבים.
<היו"ר חיים כץ:>
הוא הגיע מאוחר, הוא עוד לא בתוך המגרש. אבל לא נורא.

כן, אדוני.

<משה רוטמן:>
שמי משה רוטמן, מזכ"ל ארגון הפעולה של הנכים, אבא לילד מונשם ומשותק שמשולב במערכת החינוך הרגילה, ובהצטיינות יתירה. ואני שואל ממקומם של הנכים הקשים שאין להם קייטנות – לא היו להם קייטנות, ולא יהיו להם קייטנות. אותם רגעי חדווה שאותו מלווה, ואני אנהג את האוטו שייסע איתו לים או לסרט או לכל מיני פעילויות בקיץ, איפה הם, כל הנכים הקשים, הילדים?
<היו"ר חיים כץ:>
תקשיב, אנחנו מתעסקים בנושא אחד. אני לא אומר שהכול טוב, ואני לא אומר שפתרו הכול. אבל כשאני מתעסק בנושא אחד, אני אפתור אותו. ואם אני אעזוב הכול ואלך לנושאים הקשים, גם זה לא יהיה.
<משה רוטמן:>
אדוני, המשאבים הועברו - - -

<היו"ר חיים כץ:>
בסדר.

<משה רוטמן:>
המשאבים הועברו - - -

<היו"ר חיים כץ:>
בסדר, הבנתי.

<משה רוטמן:>
יש את המשאבים.

<היו"ר חיים כץ:>
הבנתי מה שאתה אומר.

<משה רוטמן:>
יש את המשאבים.

<היו"ר חיים כץ:>
טוב, הבנתי מה שאתה אומר.

<משה רוטמן:>
תודה לך.

<שמעון סולומון:>
אפשר משפט?

<היו"ר חיים כץ:>
כן, ודאי.

<שמעון סולומון:>
לגבי מה שהעירה הגברת נעמי מורביה, מה שאמרת מקודם – אם במידה באמת זה יעבור, אני חושב שזה כבר קשור למשהו שהוא אי כיבוד החוק. אז אני חושב שבמקרים כאלה – הלוואי שנגיע לזה – אבל אם ובמקרה יהיו בשטח חריקות כאלה, את צריכה: אל"ף, יש את הרשויות שצריך לפנות אליהן. בי"ת, את יכולה לראות בנו, פה, ככתובת. פשוט להרים טלפון, לדבר, לראות ולבדוק.

<נעמי מורביה:>
לפני שבועיים, בבריכה, במבועים - - -

<היו"ר חיים כץ:>
תני לו את הטלפון, הוא יהיה הנציג שלנו. הוא יטפל בזה. תני לו, תני לו.

<שמעון סולומון:>
בשמחה רבה.

<היו"ר חיים כץ:>
בשמחה רבה. אוקיי, מאחר ואנחנו כנראה שהיינו צריכים לעשות בדיקת יתר לפני שקבענו את הישיבה הזאת, - - - לא עשינו ישיבה מוקדמת, ועל פניו נראה שהכול בסדר - - -
<אורלי לוי אבקסיס:>
לא, ממש לא, אדוני. אני רוצה לומר משהו.

<היו"ר חיים כץ:>
בבקשה.

<אורלי לוי אבקסיס:>
הגברת רחל שרביט הייתה פה בפעם שעברה. אני לא מבינה למה היא לא נמצאת. אני לא מבינה למה היא שלחה רק את מי שאחראי על תחום האוטיסטים. זה תמיד, לצערי הרב, ולפעמים אני מרגישה שאנחנו משמשים כלי - - -
<היו"ר חיים כץ:>
גם אלו"ט אמרה שהכול בסדר.

<זיו מגור:>
לא, ולא אמרנו את זה - - -. לא אמרנו את זה.

<קריאה:>
כי אלו"ט זה האוטיסטים.

<קריאה:>
כי אלו"ט זה רק האוטיסטים.

<קריאה:>
לא, לא - - -

<אורלי לוי אבקסיס:>
אבל הם עדיין אומרים שלא הכול בסדר. צריך לזכור, משרד הרווחה - - -
<היו"ר חיים כץ:>
מי אומר?

<קריאה:>
אלו"ט.

<אורלי לוי אבקסיס:>
אפילו אלו"ט אומרת שלא הכול בסדר, דרך אגב. אבל אותה טענה הייתה פה גם בשנים שעברו, בשנה שעברה, לפחות. ישנו חתך של ילדים, שאני לא רוצה לעשות הפרדה, כי לאלה יש לובי חזק ולאלה לובי פחות חזק, ואני אהיה פה איזשהו כלי של לובי מסוים – ממש לא, אדוני היושב-ראש.
אני רוצה רק לפתור את זה אחת ולתמיד. שייתן הוראה. הרי גם לא מדובר בסכומים גדולים. בואו נשים את זה על השולחן. מאחר שיש לנו גם את העניין של הסייעות, אנחנו מדברים פה על סבסוד בערך של 500 שקל לקייטנה. בין 500 ל-800 - - -

<היו"ר חיים כץ:>
לילד.

<אורלי לוי אבקסיס:>
לילד.
<היו"ר חיים כץ:>
כמה ילדים יש?

<אורלי לוי אבקסיס:>
עכשיו, השאלה כמה גם ירצו לנצל. יכול להיות שלא כולם ירצו לנצל. ומי - - -
<היו"ר חיים כץ:>
כולם ירצו לנצל. כמה ילדים יש?

<אורלי לוי אבקסיס:>
אנחנו מדברים על סביבות 4,000, אם אינני טועה. 2,000 אוטיסטים ועוד - - -
<רעיה לוי גודמן:>
יש במערכת החינוך המשלבת - -

<שולי מועלם-רפאלי:>
ברגיל.

<רעיה לוי גודמן:>
- - 11 אלף תלמידים משולבים עם לקויות מורכבות.
<אורלי לוי אבקסיס:>
אנחנו מדברים על גילאים מסוימים. אנחנו לא מדברים על - - -

<רעיה לוי גודמן:>
מגיל שלוש עד גיל 18.

<אורלי לוי אבקסיס:>
עכשיו, כשאנחנו מדברים על הקייטנות, אנחנו לא מדברים על הקייטנות של הגילאים היותר מאוחרים, כי שם כמעט ואין קייטנות – בוא נשים את זה על השולחן. אנחנו מדברים על בית הספר היסודי, שזה גם המקום שבו נרקמים יחסי החברה, ונבנה גם ומעוצב אופיו של הילד, וזה חשוב מאוד לתת לו את הכלים האלה, להיות איתם גם בשעות הנעימות. ולכן אנחנו מדברים על סביבות 4,000 ילדים: כ-2,000 אוטיסטים, עוד 2,000 של - - -

<היו"ר חיים כץ:>
בסדר, 11 אלף. לא 4,000 – 11 אלף.
<אורלי לוי אבקסיס:>
אנחנו מדברים פה על סביבות תוספת - - -

<היו"ר חיים כץ:>
חמישה וחצי מיליון שקל.

<אורלי לוי אבקסיס:>
בדיוק.

<היו"ר חיים כץ:>
זה 11 אלף.

<אורלי לוי אבקסיס:>
נכון.

<קריאה:>
ולא כולם מנוצלים, אם ניקח את המקסימום.

<היו"ר חיים כץ:>
11 אלף זה חמישה וחצי מיליון שקל.

<אורלי לוי אבקסיס:>
זה לא 11 אלף. למה 11 אלף? אנחנו מדברים על 4,000. לקחת עד גיל 18?

<היו"ר חיים כץ:>
תקשיבי, 11 אלף, מה שהיא אמרה - - -

<רעיה לוי גודמן:>
גג.

<אורלי לוי אבקסיס:>
אבל זה גג.

<רעיה לוי גודמן:>
גג.

<היו"ר חיים כץ:>
11 אלף גג. לפי 500 - - -

<אורלי לוי אבקסיס:>
את יכולה להגיד לנו כמה - - -

<רעיה לוי גודמן:>
זה עם כל ילד - - -

<היו"ר חיים כץ:>
חברת הכנסת אורלי לוי אבקסיס, 11 אלף לפי 500 שקל לחודש זה חמישה וחצי מיליון שקל.
<יוליה בן משה:>
שקיימים.

<היו"ר חיים כץ:>
עכשיו, מה את מבקשת? אני לא מבין. מה את רוצה, שבסיכום הזה של הדיון, שתוכלי לצאת ולהגיד: מרוצה אני.
<אורלי לוי אבקסיס:>
אני מודה לך מאוד. אני רוצה שכל ילד, שהוא בעל צרכים מיוחדים, - - -
<היו"ר חיים כץ:>
למי אנחנו פונים?

<אורלי לוי אבקסיס:>
שייפנה למשרד הרווחה, כמובן.

<שולי מועלם-רפאלי:>
משרד הרווחה.

<פיני קבלו:>
- - - משרד החינוך.

<היו"ר חיים כץ:>
איפה משרד הרווחה?
<שולי מועלם-רפאלי:>
אבל הם שלחו רק - - - האוטיסטים, זה בדיוק - - -
<אורלי לוי אבקסיס:>
אבל הם שלחו רק את נציגת האוטיסטים. הם עושים את זה כל הזמן.
<קריאה:>
יש חוזה, יש חוזה, אין יישום. אני לא יודעת.

<לילי אבירי:>
לא, אני אגיד לך מה: הכותרת נכתבה אבל - - -

<אורלי לוי אבקסיס:>
בעלי צרכים מיוחדים.

<שולי מועלם-רפאלי:>
ילדים בעלי צרכים - - -

<קריאה:>
זה לא רק - - -

<היו"ר חיים כץ:>
סליחה, גברת, משרד הרווחה.

<אורלי לוי אבקסיס:>
תאמיני לי, אני מעוניינת בשיתוף עם - - - אבל - - -

<היו"ר חיים כץ:>
חברת הכנסת אורלי לוי, אנחנו נוציא מכתב מהוועדה שצר לנו שמשרד הרווחה, לדיון שהוזמן בגלל מחשבות שייתכן שלא בסדר עם ילדים, פרט לאוטיסטים. משרד הרווחה שלח רק את נציגי האוטיסטים. אנחנו מבקשים מהם: אחת, שתיים, שלוש, ארבע. ולא, נעשה דיון נוסף בעניין הזה, ונבקש מהאוטיסטים לא לבוא.
תודה רבה, הישיבה נעולה.

<יוליה בן משה:>
מי הכתובת?

<היו"ר חיים כץ:>
סליחה.

תשבי עם הגברת וילמה מאור, תנסחו מכתב, נוציא מכתב.

<פיני קבלו:>
אדוני, אני רק אומר שאנחנו נפעיל - - -

<היו"ר חיים כץ:>
אתה יכול להגיד מה שאתה רוצה, נגמרה הישיבה.

<הישיבה ננעלה בשעה 10:56.>
